פרק20-תמונות בתערוכה

     =============================================================
                                   SCHWARZWALD  @  Dr. KERNEL  :TO
                                              AXON  @ LAYLY  :FROM
SUBJECT:  תמונות בתערוכה                                          
     =============================================================
דוקטור, אני שמחה ומאושרת  ומתפוצצת  מגאווה,  לצרף  את  ההזמנה     
ששילחתי  זה עתה לאוויר העולם, ובה אני מודיעה על תערוכת ציורים     
משלי, הראשונה מאז הימים הנוראים, ובעצם, הראשונה בחיי. הקודמות     
היו חובבניות, בדיעבד אני  אומרת,  ולא  נחשבות  בעיני. התערוכה     
תשודר בחודש הבא, בסטנדרט של Xwindows ואני מאוד נרגשת לקראתה.      
Xwindows  היא תוכנה  גרפית חלונאית, שפותחה  ב-MIT  ויתרונותיה     
בכך שנתקבלה כסטנדרט בינלאומי ומסוגלת להריץ את האפליקציה במחשב     
אחד, ולשדר ולהציג את תוצאותיה על גבי מסכים מרוחקים.               
נ. ב. דרך אגב, דוקטור, אתה בטח מת לדעת  איך  אני  מסתדרת  בלי     
הטטריס? טוב. אני  מרגישה  הקלה עצומה. זה לא קרה באופן פתאומי,     
אך גם לא בתהליך ממושך. לאט לאט התחלתי לאבד עניין, לרדת  במספר     
הנקודות,  עד  שמאסתי  בו  כמעט  לחלוטין. ויחד עם ההקלה, עדיין     
מדגדגות לי האצבעות ונפשי יוצאת עם  ערב,  לפני  השינה,  ואפילו     
שיצרתי  וציירתי כל היום ואפילו שאני עייפה מאוד, לשחק קצת. אבל     
לא. אני מתאפקת באומץ רב ומתנחמת בידיעה  שאלפי  השעות  שהעברתי     
במשחק  בשנתיים האחרונות לא לחינם הן. דומה שהזדככתי. הציור שלי     
השתכלל עקב ההתמסרות לטטריס,  כאילו  והשאיפה  למומחיות  מושלמת     
בדבר אחד, הביאה עלי את השלמות הפנימית הדרושה לי ליצירה.           
טוב, די להיום. אני ממהרת. ביי.                                    
     =============================================================
     End of Message                                               
     =============================================================
     
|= = = = = = = = = = = = = = = = = = = = = = = = = = = = = = = = |
|                                                                |
| הזמנה - תמונות בתערוכה                                         |
|                                                                |
|     ביום שבת, ה-11 לינואר 1991, בשעה 11:11 על פי שעון גריניץ', |
|                                                                |
|     תשודר תערוכת ציורים משלי. הקהל הרחב מוזמן לצפות בה.        |
|                                                                |
|                             ."X/91  - שם האוסף: "קרוב רחוק     |
|                                                                |
|     התערוכה תשודר בסטנדרט של Xwindows, וכל אשר נדרש מבעלי      |
|                                                                |
|     מסופים גרפיים מסוג X הרוצים לצפות בה, בכל מקום בעולם,      |
|                                                                |
|     הוא לעדכן אצלם את קובץ ההרשאות XHOSTS שיכיל בתוכו את       |
|                                                                |
|     שם המחשב שלי AXON, ממנו אשדר את התמונות.                   |
|                                                                |
|                                    ***                         |
|                                                                |
|                  AXON  @ LAYLY :מען לתגובות: דואר אלקטרוני     |
|                                                                |
|                  דואר רגיל: LAYLY, פוסט-רסטנט, ניו-יורק        |
|                                                                |
|= = = = = = = = = = = = = = = = = = = = = = = = = = = = = = = = |
     
והתערוכה  עצמה. חוויה  חזקה. ועם זאת פרטית ואינטימית. התרגשות     
אחזה בי בלילה שלפני, האימונים והחזרות לפרטי פרטים  שעשיתי  על     
מסוף  נוסף  בבית  כדי  לא  להיכשל בשידור, רק הגבירו אותה. שמש     
חורפית נפלאה חדרה בשבת בבוקר מבעד החלונות שפתחתי לרווחה בבית,     
וליוותה אותי  כשחגתי  בין  החדרים. הבית  מסודר  להפליא  ואפוף     
חגיגיות  ואני  מתכוננת  ומתלבשת  אלגנטית  וכולי  מטוהרת לקראת     
האירוע. יותר טוב ככה, אני אומרת לעצמי, לו הייתי  נאלצת  לעמוד     
בפתיחת  תערוכה  כמקובל,  וסביבי  עיתונאים, מכרים וזרים, הייתי     
וודאי כבר משתכרת ומאבדת את הקשר עם עצמי ועם  הציורים,  ועסוקה     
בעניינים  של  מה  בכך, בעניינים של אגו ושל ציפיות חברתיות ושל     
שיחות   קטנות   ומתקתקות. יותר    טוב    ככה,    יותר    נקי.     
  
והפירות  שקצרתי,  יבול  התגובות,  בקורות, התייחסויות ענייניות     
יותר או פחות, בעד ונגד, גלים של תקשורת חדשה עם העולם.             
  
     =============================================================
                                               AXON  @  LAYLY  :TO
                                  NET.CRITIC.USA  @  ROBERT  :FROM
Reply to  :SUBJECT: הזמנה - תמונות בתערוכה                        
     =============================================================
                                                      ,HELLO LAYLY
אני מבקר אומנות בניו-יורק, שצפה מראש וחיכה (ראי מאמרי מאוגוסט     
89), וידע שלא בחינם. חיכיתי  כבר  שמישהו  יעשה  תערוכה  שכזאת     
והשאלה  היתה  רק  מתי. אני שמח על ההזדמנות להתקשר אליך מהמודם     
הביתי שלי, ולהצדיע לך על היוזמה ועל הביצוע ועל המהות. קבלי את     
איחולי על פריצת הדרך.                                             
למרות שהטכנולוגיה קיימת כבר זמן רב, אין לי ספק שהמעבר מחומרים     
מקובלים - לציור  ממוחשב  דורש  שינוי  מסוים  של  'מצב  המוח',     
ותמיהתני  אם  כל  יוצר יכול לעבור אותו, ואפילו שהם מחשיבים את     
עצמם כליברלים ופתוחים לשינויים, כבר נוכחתי במידת שמרנותם.         
בכל זאת אני סקרן לדעת כיצד פתרת את בעית זכויות היוצרים ואובדן     
כושר מכירה באופן כזה של תערוכה.                                   
לא ארבה בדברים שכן את  כתבתי בעיתון  תוכלי לקרוא  בחודש  הבא      
ב-New York Review בסעיף האומנות (אני מניח שאת אמריקאית, פוסט-     
רסטנט ניו-יורק).                                                  
           Robert Ellanati
     =============================================================
     End of Message                                               
     =============================================================


     =============================================================
                                     NET.CRITIC.USA @  ROBERT  :TO
                                              AXON @  LAYLY  :FROM
RE: Reply to  :SUBJECT: הזמנה - תמונות בתערוכה                    
     =============================================================
שלום רוברט, מיסטר כסף וזכויות יוצרים.                             
לא לא, אל תבין אותי לא נכון, גם אחרים כבר שאלו  אותי  על  כך,     
והאם  אינני  מצטערת  שאין ביכולתי לגבות מחיר בעד התמונות שלי.     
נכון שמבחינה טכנית לא מצאתי דרך ואינני מאמינה שיש אפשרות להגן     
על תמונה כאשר היא משודרת, לשמור שלא יחזיקו ויעתיקו אותה,  כמו     
שאין  דרך  לעשות  זאת לקסטת וידאו. האם עולה בדעתך שנוכל לשתול     
איזה סיגנל בתחילתה של אותה תמונה שכאשר תועתק זו למכשיר אחר  -     
           ?MISSION IMPOSSIBLE תהרוס ותאבד את עצמה למוות? מה זה פה
תביט,  אנחנו  במסלול  הזה כבר כמה מאות בשנים, טכניקות שיעתוק,     
הדפסים, צילום, הרחיקו אותנו מ'קדושת האוריגינל' והרגילו  אותנו     
לרעיון  השכפול. ובכל  מקרה אני מרגישה שגם בתערוכה סטנדרטית לא     
הייתי מוכנה היום למכור תמונות משלי, מין צורך כזה שלא להפוך את     
האומנות לדבר פונקציונאלי. זו תפישתי הפרטית את  האומנות,  ואתה     
בטח  תטען  שפשוט  אינני  רוצה  או יכולה לעמוד בפני מבחן השוק,     
ונוכל להמשיך ולהחליף דעות בנושא, כרצונך.                          
אתה שואל איך ההרגשה לעבור לציור ממוחשב? השרינק שלי  מגדיר  את     
הוויתור  על חומרי הציור הנגיעתיים, כפרידת התינוק מצרכיו, ואני     
קוראת לזה פשוט עוד צעד קטן אל עבר ההשתחררות מאובייקטים.           
תודה על מכתבך, נחכה לכתבה בעיתון, ובינתיים להתראות.               
             Layly
     =============================================================
     End of Message                                               
     =============================================================
     

     =============================================================
                                               AXON  @  LAYLY  :TO
                                NET.CRITIC.JAPAN  @  MIYOKO  :FROM
Reply to  :SUBJECT: הזמנה - תמונות בתערוכה                        
     =============================================================
ראשית עלי להציג  את  עצמי. הנני  מבקרת  אומנות  ביפן,  בירחון     
אומנותי. בני הלומד באוניברסיטה הפנה את תשומת ליבי לתערוכה שלך     
(אני  מנחשת  שאת אישה רק לפי הציורים, משום ששמך המערבי המופיע     
לעיל אינו אומר לי דבר), ועזר לי בהתחברות עם  המחשב. לולא  הוא     
לא  הייתי  מכירה  את הטכניקה הזאת, כי למרות הדעה הרווחת עלינו     
היפנים, שכל חיינו  ממוחשבים  ואלקטרונים,  עדיין  אנחנו,  הדור     
הישן,  רחוקים  מאוד מזה. אני לפחות, בעבודתי בעיתון התקדמתי רק     
עד לעידן הפקס. על כך שאיחדת וחיברת וקירבת אם לבנה, ולו  לשעות     
ספורות, אני משתחווה לך בתודות מקרב לב.                            
מעבר  לעובדה  שפשוט  אהבתי את הציורים שלך אני חייבת לשתף אותך     
בהתלבטות שהעסיקה אותי בעת כתיבת הטור שלי לעיתון (מבטיחה לשלוח     
עותק מתורגם לכתובתך בדואר רגיל) לגבי עתידה של האומנות הקלאסית     
כשהיא עומדת מול בשורות מודרניות בטכנולוגיה. מה דעתך?              
כמו כן, האם אינך מוטרדת מהעובדה שברגע ששידרת את  התמונות  שלך     
הלא  הן נחלת הכלל, וכל אחד יכול לשנות אותן כרצונו על המסך שלו     
(כך הסביר לי בני בכל אופן). שאלה  זו  מתקשרת  לוויכוח  ציבורי     
גדול  המסעיר  אותנו  פה  ביפן,  ובעצם את כל העולם. הדיון עוסק     
במיליונר אספן אומנות שקנה את תמונתו  של  ואן-גוך  ב-57  מליון     
דולר,  וציווה לשרוף אותה יחד עם גופתו כשימות. אלו הטוענים מחד     
שאת האידיאה של היצירה אי  אפשר  לשרוף,  ומאידך  מצדדים  בשיטה     
הקפיטליסטית  בה כל מוצר, ואפילו אומנות, שייך לבעליו שקנה אותו     
בכספו, ותומכים במעשה הצוואה ואינם מאמינים שזו ברבריות, הם אשר     
ישושו לגייס את הרעיונות שבתערוכה שלך לקשת הטיעונים שלהם.          
אני מתארת לעצמי  שאת  מאוד  עסוקה  ומקווה  שתתפני  לענות  לי,     
ובינתיים לא נותר לי  אלא לאחל  לך בהצלחה בהמשך  עבודתך, ושוב      
תודה פרטית משלי.                                                  
                      With  admiration,   Miyoko
     =============================================================
     End of Message                                               
     =============================================================


     =============================================================
                                  NET.CRITIC.JAPAN  @  MIYOKO  :TO
                                             AXON  @  LAYLY  :FROM
RE: Reply to  :SUBJECT: הזמנה - תמונות בתערוכה                    
     =============================================================
שלום  מיוקו,  שמחתי  עם  מכתבך ונהניתי לשמוע על הרגעים הטובים     
שהיו לך עם בנך לכבוד התערוכה שלי. הן זו תמורה מספקת ליצירה.       
ובאשר לשאלותיך, אשמח להביע את דעתי. האם טכניקה  חדשנית  כלשהי     
עתידה  לשמש  כתחליף  לאומנות ולטכניקה הקלאסית? אני חושבת שאין     
האחת מבטלת את השנייה, אלא ניתן להתייחס לכך כאל ענף נוסף  לגזע     
האומנויות  רב  העלים, ניצן חדשני שבא להוסיף ולא לגרוע. הצילום     
לא חיסל את הציור הקלאסי, הטלוויזיה לא חיסלה את  הרדיו,  הרדיו     
לא בא במקומו של העיתון, והעיתון לא חיסל את השמועה... כל מדיום     
חדש  אינו  מחסל  את  המדיומים שקדמו לו, אלא ממקד אותם בתחומים     
מסוימים.                                                          
בקשר לשאלת שינוי התמונה על ידי זרים לאחר  שנשלחה,  זה  אפשרי,     
בנך  צודק. ומנקודת  מבט  מסוימת  אני חושבת שמה שעושה המיליונר     
היפני זה פשוט  נפלא. מראש  חשבתי  על  צורת  ביטוי  פתוחה  ולא     
סטאטית. אולי  זה בא לבטא את התחושה שלי ששום דבר אינו סופי אלא     
ניתן לשינוי, ובפירוש התכוונתי לחוות את דבר משלוח לחמי על  פני     
גלים  זרים  כדי  לשוב  ולמצוא  אותו עם תוספת, שינוי, או עיוות     
מסוים. אדרבא ואדרבא, אני משתוקקת לראות את  זה  קורה. אז  באמת     
אדע  שיצרתי הידברות, והאם אין זו אחת הסיבות היותר טובות להציג     
תמונות בתערוכה.                                                   
        Best Regards
             Layly
     =============================================================
     End of Message                                               
     =============================================================
     

     =============================================================
                                                AXON @  LAYLY  :TO
                                        YALE.EDU.USA @  SHU  :FROM
Reply to  :SUBJECT: הזמנה - תמונות בתערוכה                        
     =============================================================
                                                       ,LAYLY שלום
הזדמנתי במקרה בשבת לחדר המחשבים באוניברסיטה וקראתי את  הזמנתך     
לתערוכה. מאותו  רגע  כבר  התקשיתי  להעביר  את  זמני  עד למועד     
המיוחל,   ואכן   לא  נתבדיתי,  חוויה  גדולה  היתה  לי. קטונתי     
מאומנויות וזרה לי זו הפלאסטית ובכל זאת הרגשתי צורך  עז  ואולי     
תקראי  לכך חוצפה, לגעת ולשנות ולהמשיך את אחת התמונות שלך. אני     
מצרף את התוצר המחודש.                                             
משהו מוכר נגלה לי מהתמונה שלך, על אף ריחוקה, והנעלם  שמאחוריה     
משך אותי ודיגדג בין אצבעותי היבשות מקור של חורף ניו-אינגלנדי.     
עוד  נגיעה  ועוד  קו  ומעט  טישטוש  עד שחשתי בה כמו בשלי ופעם     
ראשונה מזה זמן רב שנרגעתי ממצוקות שלא עליהן  באתי  לספר  כעת,     
וישנתי טוב בלילה. וכך הרגשתי צורך לשלוח לך את התמונה שהיא עתה     
תוצר  משותף  שלנו, כתשובה ממני. אני יכול רק לקוות שאינך נפגעת     
מכך ושלא תכעסי.                                                   
אך מה אני אומר,  בטח  קיבלת  תגובות  רבות  ואת  מוצפת  בעניין     
וסקרנות  של אנשי אומנות ואנשי מחשבים ותקשורת ובקורת, ומי יודע     
אם בכלל יעניין אותך הקשקוש שלי ועוד  על  גבי  התמונה  המקורית     
שלך.                                                              
              Yours,
              Shu -  who is hoping not to offend
     =============================================================
     End of Message                                               
     =============================================================

     

     =============================================================
                                          YALE.EDU.USA @  SHU  :TO
                                              AXON @  LAYLY  :FROM
RE: Reply to  :SUBJECT : הזמנה - תמונות בתערוכה                   
     =============================================================
                                                              ,SHU
אני אוהבת את השם הזה, ואל תתנצל כל-כך הרבה.                       
צדקת אמנם בניחוש שאני מוצפת במכתבי ביקורת ובמשלוחי תגובה, אבל     
אין  כמו  מכתבך  והתמונה שצירפת אליו, ה'תוצר המשותף' כמו שאתה     
קורא לזה, לחמם את לבי ולהגשים את משאלותי  בתערוכה  הזאת. קודם     
כל  זהו  המכתב  הכי אישי והכי אנושי שקיבלתי, היתר דיברו גבוהה     
גבוהה על האומנות המודרנית בקלישאות רבות  והתעניינו  בעיקר  מה     
דעתי  על  ענייני קלאסיקה וזכויות יוצרים. להם עניתי כמובן שאין     
טכניקה חדשה אמורה לדחוק את  רגלי  הקלאסית  אלא  להצטרף  אליה,     
והסברתי  להשתוממותם שאינני מעוניינת למכור תמונות מהתערוכה שלי     
כך שלא איכפת לי לשדר אותה, להיפך, מראש חשבתי עליה כדבר  שאינו     
סטאטי ואיננו סופי.                                                
אך  מה  קורה  לי,  אני  עושה  את אותה הטעות ועונה לך בשפתם של     
האחרים במקום להיענות לפנייה האישית שלך. ייחלתי שזה  יקרה  ולא     
נותר  לי  אלא להמשיך את הציור המשותף שלנו, ואני שולחת לך אותו     
כקובץ נלווה למכתבי זה.                                            
              Best Regards,
                   Layly
     =============================================================
     End of Message                                               
     =============================================================
     

     =============================================================
                                                AXON @  LAYLY  :TO
                                       DAIZY.COM.USA @  SHU  :FROM
SUBJECT:  גירסה נוספת                                             
     =============================================================
עוד נגיעה קטנה. אני מרשה לצמי. עוד גירסה לתמונה. ללא מלים.        
        Shu  - who used to admire words
     =============================================================
     End of Message                                               
     =============================================================
     

     =============================================================
                                         DAIZY.COM.USA @  SHU  :TO
                                              AXON @  LAYLY  :FROM
Reply to :  :SUBJECT: גירסה נוספת                                 
     =============================================================
SHU, זה מדליק אותי. באמת אין צורך במלים, אתה עושה לי אפקטים.      
             Best Best Regards,
             Layly
     =============================================================
     End of Message                                               
     =============================================================
                                                                 .
                                                                 .
                                                                 .
                                                                 .
                                                                 .
