פרק24-לקראת כלה

     =============================================================
                                        DECWRL.COM.USA  @ SHU  :TO
                                              AXON  @ LAYLY  :FROM
Reply to   :SUBJECT:  אלברטין איננה                               
     =============================================================
SHU אהובי,                                                        
אני  שלך. ואיך  אוכל אחרת. אני שלך כולי, ואל תקרא לי אלברטין,     
ואל תקצוץ אצבעות. קולך ערב, מילותיך טובות,  אך  נמאס  לי  כבר     
לעסוק  ברמזים פיוטיים!   אני רוצה אותך מיידי, גם אם אתה עדיין     
לא מוחשי. אתמול כשכתבת לי על סידורים וענייני היום-יום, כמו כל     
זוג שמדבר על הדברים הפשוטים של החיים, הרגשתי שאני  רוצה  אותך     
מיידי, גם אם לא לידי.                                             
את  המיידיות  הזאת  נוכל  להשיג  אם  נעבור  משיטת התכתבות חד-     
כיוונית, לשימוש בתוכנה אינטראקטיבית המאפשרת  דו-שיח  בו-זמני,     
המסך  מתחלק  לשניים  ואנחנו מדברים ב-REAL_TIME, אני משתמשת בה     
להתכתבויות עם אחרים ברשת, לא, אל תקנא.                            
אתה תתחבר אלי בפרוטוקול ZMODEM ביום ראשון בשעה  11  לפי  שעון     
גריניץ'. ועוד  דבר,  בוא  ונקבע  לנו הסדר ג'נטלמני, שלא מנסים     
לפרוץ אחד למחשבו של השני, תוך כדי SESSION הדיבור בינינו.          
HURRAY, זה היה כל כך פשוט. לומר לך  מה  אני  רוצה  בלי  רמזים     
מיותרים, סתם כך כמו כל זוג העסוק בסידורים טכניים.                 
אני מחכה לך,                
אני אוהבת אותך,             
                       LAYLY
     =============================================================
     End of Message
     =============================================================


     =============================================================
     FROM: SHU                                  AXON  @ LAYLY  :TO
     Interactive Talk-Program loaded and started                  
     =============================================================
                                                            ,LAYLY
שבת, עד שהגיעה השבת הנהדרת הזאת. איזה רעיון גאוני היה לך, מאז     
שהכרנו  לא הרגשתי כל כך קרוב. אם משום הדיבור על 'סידורים' כמו     
שאמרת, או המיידיות. מה את לובשת  כרגע,  בדיוק? האם  ציפורנייך     
משוחות בלכה אדומה? תעני לי כבר, אני מת מהתרגשות.                  
     _____________________________________________________________
היי SHU, אמרתי לך שזה כדאי. אז הנה אני. והנה אתה. ומה עכשיו?      
     _____________________________________________________________
אל  תהיי  נבוכה, LAYLY, ואל תכניסי אותנו שוב לפילוסופיות. למה     
את לא שואלת אותי כאלה שאלות פשוטות של יומיום,  על  לבוש  ומזג     
האוויר, הקירות שמסביבי ומצב בריאותי...                            
     _____________________________________________________________
אתה בטוח שאתה רוצה שאני אשאל את השאלות האלו?                      
     _____________________________________________________________
לא. לא. ובקשר  להסכם הג'נטלמני, מאה אחוז, אל תחששי, אני אקיים     
אותו למרות שלפעמים אני כל כך רוצה אותך על-ידי, שנדמה  לי  שאם     
לא  תגלי  לי  את מקום הימצאך, אפרוץ למחשב שלך ואגלה הכל עליך,     
אציץ מבעד למסך האישי בחדרך ואדע עליך הכל.                         
     _____________________________________________________________
הא, הא, ואיך בדיוק היית פורץ למחשב שלי?                           
     _____________________________________________________________
מה יש, לא שמעת אף פעם על סוסים טרויאנים? לא שמעת  על  תוכניות     
החודרות למחשבים ומשתלטות עליהם ועושות כרצונן?                     
     _____________________________________________________________
אתה מתכוון לוירוס?                                                
     _____________________________________________________________
לא, אני מתכוון לסוס טרויאני.                                      
     _____________________________________________________________
אם אתה סוס טרויאני, אז אני פצצת זמן.                              
     _____________________________________________________________
אם את פצצת זמן אז אני פצצת מימן.                                  
(תמשיכי אותי, זה משחק שאהבתי לשחק פעם, מזמן, לא, אל תקנאי.)       
     _____________________________________________________________
אם אתה פצצת מימן אז אני בלון חמצן.                                
     _____________________________________________________________
אם את בלון חמצן אז אני צוללן.                                     
     _____________________________________________________________
אם אתה צוללן אז אני אלמוג.                                        
     _____________________________________________________________
אם את אלמוג אז אני דג.                                            
     _____________________________________________________________
אם אתה דג אז אני דגה. פשוט מאוד.                                  
     _____________________________________________________________
אם את דגה אז תשריצי, פשוט מאוד. הו הו ופורץ בצחוק גדול.           
     _____________________________________________________________
אתה רומז למשהו? משהו משפחתי?                                      
     _____________________________________________________________
אני אוהב אותך, ליילי. כמה דגיגים עוד נגדל יחד באקווריום שלנו.     
כמה חלומות נכזבים תמלאי כאשר תלדי לי ילדים. אני אוהב אותך.        
     _____________________________________________________________
שבת הבאה באותה שעה?                                               
     _____________________________________________________________
שבת הבאה באותה השעה. ותכתבי בינתיים גם בשיטה הישנה. אוהב.         
     =============================================================
     End of Talk                                                 
     =============================================================
     
אלוהים,  אסור  שיתפשו אותו, אני לא מוכנה להיות פצצת הזמן שלו.     
הוא לא מבין? הוא לא מבין שאם אזדהה, אעמיד את  אהבתנו  המחודשת     
בסכנת  כליון,  כמו פסיכה שגזרה מוות על אהבתה לארוס, אך כמוה -     
משנגלה לה ארוס באור - נהפכה המשיכה  אליו  לאהבה  בדרגה  גבוהה     
יותר, של הידיעה, ולכן לא אוכל לוותר.                              
כששני  אהובים מתכתבים ואינם יודעים אחד את זהותו של השני ואינם     
מנחשים את קירבתם המרוחקת, זה קשה. כבר רציתי  שיגלו. או  לפחות     
אחד  מהם. אך כמה יותר קשה עתה, כשרק אחד מהם הוא היודע. האם כל     
כולו הוא סימולציה, משחק מחשב?                                     
ובינתיים חלמתי חלום. וחידשתי את הקשר עם ד"ר קרנל.                 

     
     =============================================================
                                   SCHWARZWALD  @  Dr. KERNEL  :TO
                                              AXON  @ LAYLY  :FROM
SUBJECT: חלום המבוך והראי                                         
     =============================================================
יש  שם  לבירינט. כזה  מודרני,  כולו  עשוי  זוויות  מאוד  חדות     
וקירותיו  מחומרים  מבריקים. אני  מחפשת את דרכי בתוך המבוך אבל     
אינני מבוהלת. אני מסתובבת בעצלתיים ואפילו מפזמת לעצמי, לפעמים     
מבחינה בזווית העין בצללית דמותי, בכל זאת לא מרגישה כל כך נוח,     
מחפשת, פתאום מולי מבוי סתום, קיר  בוהק  כמראה  ודמות  מטושטשת     
שמחקה  את  תנועותי. ככל שאני מתקרבת ומתבוננת יותר טוב, והדמות     
מישירה מבטה אל עיני, גם תנועותיה מהססות כשלי, אני מתבלבלת  מן     
הטשטוש  ומתקרבת  צמוד-צמוד, זוהי דמות גברית, זיפי זקן מלבינים     
מסנטרה ועניבה מצטיירת סביב צווארון ללא חולצה והגוף  שמתחת. על     
ריק. נדמה  לי  שאני מכירה את הגבר הזה אבל אינני מצליחה להצביע     
במפורש על זהותו. עיניו אומרות דברים  טובים  והוא  כאילו  מחכה     
שאתחיל  לדבר,  ובכל  אותו  הזמן ממשיך לחקות את תנועות ידי, עד     
שאני מתנערת מחליטה להמשיך, מניפה זרועי  כאומרת  BYE,  גם  הוא     
עונה לי בתנועת פרידה, ונעלם. אז התעוררתי.                         
     =============================================================
     Interactive Talk-Program loaded and started                  
     =============================================================
JJ,  הייתי  רוצה  להתחיל ולהתייחס דווקא ל-BYE הזה. באותה צורה     
בדיוק גמרת את שעת הטיפול בפעם שעברה,  מבלי  לכבד  את  ההסכמים     
הבסיסיים עליהם סיכמנו בתחילת הטיול. סליחה, בתחילת הטיפול.         
אך הנה אפילו פליטת הפה הזו מרמזת לאן אני חותר. גם לטיפול, כמו     
בטיול,  יש  איזה  שביל  המורה את נקודת הגמר. האם לא הגיע הזמן     
שנעסוק באותו סיום, נקודת גמר המתקרבת אלינו מן האופק?              
     _____________________________________________________________
דוקטור, איך אתה יכול לראות פה איזה סוף אם  אני  מספרת  לך  על     
חלום  של  מבוך  ושל דמות מטושטשת שאינני מבינה. OK, אני מסכימה     
     BIG  ,איתך ששברתי קצת את הכללים שסיכמנו  בהתחלה,  אני  מתנצלת
DEAL, סתם מיהרתי והתרגשתי מהתערוכה.                               
     _____________________________________________________________
הטיפול  או  הטיול  הזה,  שבו  את  תופשת  יותר  ויותר את תפקיד     
המובילה, הדומיננטית, מוציא אותנו מכללי החוזה  המקוריים  שלנו.     
את  בוחרת  להגיד  BYE  ממש  כאילו יצאת מהחדר בו אנו שוהים יחד     
וסגרת אחרייך את הדלת. תצרפי לכך את העובדה  שלא  הופעת  לשלושת     
הטיפולים  הבאים  לאחר  מכן,  כלומר לא עמדת גם בתנאים של עיתוי     
הפגישות עליהם הקפדנו כל כך עד עכשיו ותביני איך זה מתקשר.          
     _____________________________________________________________
באמת שלא יכולתי להופיע, הייתי נורא עסוקה, והיו  בעיות  טכניות     
ומיליון  דברים  שקרו  לי, דברים חשובים, ובשל כך הודעתי לך שלא     
אוכל לקיים את הפגישות. לכל אחד זה יכול לקרות, מה כל כך  נורא?     
למה אתה ממהר להסיק מסקנות של סוף? מה לפספוסים הקטנים האלו כדי     
שתאמר לי שאני דומיננטית ומשתלטת על הטיפול?                        
     _____________________________________________________________
הביטי JJ, עלינו לשים לב לסימנים המופיעים בדרכנו ומכוונים אותה     
אפילו אם הם מטושטשים לפעמים ולא תמיד נעימים ברגע הראשון. ברור     
שבתחילה מתעוררת בך התנגדות, וחשש, מהרעיון של סיום. בואי נחזור     
אל החלום, אנחנו כבר יודעים כמה אפשר ללמוד מחלומות.                
     _____________________________________________________________
כן, בדיוק ההיפך ממה שאמרת עד עכשיו. בטח לא על סיום.               
     _____________________________________________________________
דווקא  כן. על  פניו  הייתי  אומר שהנה את מוכנה להיפגש פנים אל     
פנים עם עצמך. אם קודם ראית בחלומך  ג'וק  מפחיד  הרי  שעתה  את     
עומדת מול דמותך שלך ומוכנה להסתכל מקרוב בעינייך.                  
     _____________________________________________________________
לא, אבל זה גבר, אמרתי לך, עם עניבה וזיפי זקן...                   
     _____________________________________________________________
אכן, כן, את מוכנה להיפגש גם עם החלקים הגבריים של נפשך, החלקים     
המשלימים.                                                         
     _____________________________________________________________
אז  למה  אני  לא  רואה  בבירור את עצמי? הרי הדמות מתנועעת ממש     
כמוני אבל זהותה כל כך מטושטשת, וגברית, מוכרת אבל גם זרה.          
     _____________________________________________________________
זיפים מלבינים, עניבה, לבירינט. מה זה מזכיר לך?                    
     _____________________________________________________________
אני נזכרת שאתה אמרת לי פעם שהנפש היא כמו מבוך. הזכרת אז גם את     
הלבירינט של המינוטאורוס, ואומץ לב.                                
     _____________________________________________________________
אכן JJ, דיברנו הרבה על כך שאני מהווה  כעין  ראי  עבורך,  למען     
תוכלי להתבונן בעצמך. ואכן, הפניתי את תשומת ליבך ללבירינט.         
     _____________________________________________________________
                                                                 .
                                                                 .
                                                                 .
                                                                 .
* ולאחר המתנה של דקה או שתיים.                                    
     _____________________________________________________________
דוקטור, אתה רוצה להגיד שזה אתה שם במראה?                          
     _____________________________________________________________
מוזר  שזה לא עלה על דעתך קודם. לי הדבר נראה ברור, ובעיני זוהי     
קריאת כיוון לשנינו, כמו שאמרתי, להתחיל לחשוב על סיום. חשבי על     
כך JJ, האם את מוכנה לפגישת פנים אל פנים  עם  עצמך  ועם  המטפל     
שלך. ואם  יקשה  עליך  להחליט, חלום נוסף יוביל אותנו אל הפתרון     
ואל ההרכבה הסופית של הפאזל.                                       
     =============================================================
     End of Talk                                                 
     =============================================================
     
     
חשבי על כך JJ, חשבי על כך, חשבי... מי הדמות שבמראה? האם  באמת     
זה  הוא,  ד"ר קרנל? האם הגיע הזמן לפגוש אותו. חשבי חזק... אין     
לי מנוח ולא זו  התשובה  במלואה. זיפים  מלבינים,  ועניבה,  הוא     
צודק,  אבל הדמות עצמה, האם אין זהו קו דמותו של NN כפי שהצטייר     
בעיני כשנעלם, ויותר מאוחר,  שוב  כשחזר  לתמונה? אולי  אין  זה     
מבוך, אלא דרך המלך, אל ההחלטה הגורלית?                            

     
     =============================================================
     FROM: SHU                                  AXON  @ LAYLY  :TO
     Interactive Talk-Program loaded and started                  
     =============================================================
LAYLY אהובתי,                                                     
סוף-סוף  הגיעה  השבת. כמה שאני חיכיתי לה. איך את? איפה את? מה     
את לבושה ומה את עושה?                                             
     _____________________________________________________________
אני במיטבי, THANK YOU. אספר לך חלום  שחלמתי. יש  שם  לבירינט.     
כזה  מודרני,  ועשוי  כולו  זוויות  מאוד חדות וקירותיו מחומרים     
מבריקים. אני מחפשת את דרכי עד שמולי מבוי סתום, קיר בוהק כמראה     
ודמות מטושטשת שמחקה את תנועותי, והדמות מישירה מבטה  אל  עיני,     
גם  תנועותיה מהססות כשלי, זוהי דמות גברית. אינני מצליחה לזהות     
אותו והוא כאילו מחכה שאתחיל  לדבר,  עד  שאני  מתנערת  ומחליטה     
להמשיך  בדרכי ומניפה בזרועי כאומרת BYE, גם הוא עונה לי בתנועת     
פרידה, ונעלם. אז התעוררתי.                                        
     _____________________________________________________________
מתוקה שלי, אגוז מופלא ארומטי ורומנטי, בוטן  בלתי  מפוצח,  כמה     
ברור  ונפלא  הוא  החלום, פסיכולוג היה אומר שאת נפגשת עם עצמך,     
אבל אני אומר לך שאני הוא הגבר שבחלומך. גם אני כבר הוזה ומצפה.     
אני רוצה לפגוש אותך. אני לא רוצה יותר שתעשי  אהבה  עם  חפצים.     
     _____________________________________________________________
אני רוצה לקשקש איתך שעות על שעות, אני לא רוצה זמנים קצובים.       
     _____________________________________________________________
אני רוצה קרוב קרוב, אני לא רוצה אותך רחוקה.                       
     _____________________________________________________________
ואני רוצה להרגיש אותך. לגעת בך. בלי מסכים ולוח-מקשים ואמצעים.     
     _____________________________________________________________
אמרי  לי  מיד  היכן  ומתי? תבחרי  כל מקום שעולה על דעתך ביבשת     
הגדולה הזו, ואני אהיה שם.                                         
     _____________________________________________________________
אתה בטוח?                                                         
     _____________________________________________________________
כן. אני בטוח. וגם החלום, אל תשכחי. היכן?                          
     _____________________________________________________________
ניו-יורק.                                                         
שדה התעופה.                                                       
                                                          .2B רציף
     _____________________________________________________________
מתי?                                                              
     _____________________________________________________________
21 באפריל.                                                        
בשעה 11:11.                                                       
     _____________________________________________________________
אלבש ז'אקט כמו בחלומך, ופרח בדש, כמה בנאלי,  אך  ככה  תכיריני     
ממבט ראשון, להתחבר סוף-סוף אל כל הטוב שיש לנו בתוכנו.             
     _____________________________________________________________
עוד מעט קט. SHU ו-LAYLY לנצח.                                     
     =============================================================
      End of Talk                                                 
     =============================================================

     =============================================================
                                   SCHWARZWALD  @  Dr. KERNEL  :TO
                                              AXON  @ LAYLY  :FROM
SUBJECT: אפשר להיפגש                                              
     =============================================================
דוקטור, שכנעת אותי. אהיה באירופה לקראת ה-20 באפריל. אוכל לבוא     
ולפגוש אותך, הדמות מהראי... אתה בטוח שזה אתה?                     
     =============================================================
     End of Message
     =============================================================


     =============================================================
                                                AXON  @ LAYLY  :TO
                                 SCHWARZWALD  @  Dr. KERNEL  :FROM
SUBJECT: בעונג רב                                                 
     =============================================================
אירופה? זה  טוב. אך  לא  אהיה  באותו  שבוע  בגרמניה, אלא אשהה     
בפאריס לצורך כנס מקצועי. את מוזמנת להקדים או לאחר  את  הביקור     
בשבוע. אודה  ולא  אבוש, מאוד שמחתי לשמוע שקיבלת את דעתי, ועוד     
יותר מכך, שהחלטת שהינך בשלה לפגישה.                               
     =============================================================
     End of Message
     =============================================================

     

     =============================================================
                                   SCHWARZWALD  @  Dr. KERNEL  :TO
                                              AXON  @ LAYLY  :FROM
SUBJECT: פאריס זה יהיה                                            
     =============================================================
אירופה.                                                           
פאריס.                                                            
שדה התעופה.                                                       
                                                          .2C רציף
21 באפריל.                                                        
בשעה 11:11.                                                       
כולי ציפייה וסקרנות. להתראות.                                     
     =============================================================
     End of Message
     =============================================================
